– Г1еза, схьвал суна т1е, – аьлла, к1ан шена т1екхайкхира цо. – Волохьа шийла хи дахьа суна! – т1едиллира. Шен дагахь ойла йора цо: «Нагахь х1ара к1ант и хинволу воккха эвлаяъ велахь. Дала хаьржина волу, и вовза хала хир дац. Жинийн х1уьттаренна ц1ена хи дахьар ду кхо». Г1еза-Хьажас шовдана хих кхаба юзарца цхьана гушдоцчу бахьанина чу нехаш ийгира. Хи д1а а 1анийна юха а кхаба юьзира к1анта. Амма юха а цхьан х1умана чу ченаш кхийсина хи бехдира. Эццахь, хи д1а доьттина, крара кхаба охьа йиллина, къилбехьа а вирзна до1а дира к1анта: «Х1ай, Везан Дела, х1ай Воккха Дела, х1окху жинашка сайн устазана хьалха юьхь-1аьржа ма х1оттавайтахьа со. Кхин тхан хи бехдан ницкъ ма лохьа кхарна! «.